ธปท. ร่วมมือ สถาบันการเงิน 35 แห่ง หนุนโครงการ “คลินิกแก้หนี้ BY SAM” ช่วยประชาชนแก้ปัญหาหนี้เสีย
นายธรัฐพร เตชะกิจขจร กรรมการผู้จัดการ บริษัท บริหารสินทรัพย์สุขุมวิท (บสส.) เปิดเผยถึงโครงการคลินิกแก้หนี้ by SAM ว่า ที่มาของโครงการนี้ ริเริ่มโดยธนาคารแห่งประเทศไทย ร่วมมือกับสถาบันการเงิน 35 แห่ง เพื่อแก้ไขปัญหาหนี้เสีย จากบัตรเครดิต บัตรกดเงินสดและสินเชื่อส่วนบุคคล ให้กลับเข้ามาในระบบ ช่วยลดภาระการผ่อนชำระให้ลูกหนี้ที่เข้าร่วมโครงการ ที่ผ่านมาในช่วงโควิด -19 ประสบความสำเร็จเป็นอย่างดี โดยมีรายละเอียดได้แก่ แบบที่ 1.จ่ายเท่าที่ไหว มีเท่าไหร่จ่ายเท่านั้น แบบที่ 2. จ่ายในสัดส่วนเดิม แต่ไม่ต้องเต็ม 100% สำหรับคนที่มีมาก จ่ายมาก จะได้รับส่วนลดดอกเบี้ย ส่วนคนที่มีน้อย สามารถจ่ายน้อยได้ สำหรับผู้ที่สนใจอยากเข้าร่วมโครงการคลินิกแก้หนี้ ต้องเป็นบุคคลที่มีหนี้เสีย ไม่ว่าจะเป็นบัตรเครดิต บัตรกดเงินสดและสินเชื่อส่วนบุคคล ค้างชำระ 90-120 วัน หนี้รวมทั้งหมดไม่เกิน 2 ล้านบาท และมีอายุไม่เกิน 70 ปี ข้อดีของโครงการนี้คือ มาคุยที่เดียวจบ เพราะได้รวบรวมหนี้ทั้งหมดไว้ในที่เดียว ระยะเวลาในการเยียวยา 10 ปี ดอกเบี้ย 5% ต่อปี ผู้ที่สนใจสามารถเข้ามาพูดคุยกับเจ้าหน้าที่ได้ที่ สำนักงานคลินิกแก้หนี้ BY SAM เมเจอร์รัชโยธิน ชั้น 4 เปิดทุกวัน เวลา 09.00 น.– 19.00 น. หรือเข้าไปดูรายละเอียดเพิ่มเติมได้ที่ www.คลินิกแก้หนี้.com , Facebook : คลินิกแก้หนี้ By SAM , Call Center 1443